和門下殷侍郎新茶二十韻
作者：徐鉉
朝代：唐

paragraphs: 暖吹入春園，新芽競粲然。
才教鷹觜拆，未放雪花妍。
荷杖青林下，攜筐旭景前。
孕靈資雨露，鍾秀自山川。
碾後香彌遠，烹來色更香。
名隨土地貴，味逐水泉遷。
力藉流黃暖，形模紫筍圓。
正當鑽柳火，遙想湧金泉。
任道時新物，須依古法煎。
輕甌浮綠乳，孤竈散餘煙。
甘薺非予匹，宮槐讓我先。
竹孤空冉冉，荷弱謾田田。
解渴消殘酒，清神感夜眠。
十漿何足饋，百榼盡堪捐。
采擷唯憂晚，營求不計錢。
任公因焙顯，陸氏有經傳。
愛甚真成癖，嘗多合得仙。
亭臺虛靜處，風月豔陽天。
自可臨泉石，何妨雜管弦。
東山似蒙頂，願得從諸賢。